钦定古今图书集成/明伦汇编/官常典/第780卷 > 陈元康〈子善藏 弟谌 季璩〉
## 钦定古今图书集成/明伦汇编/官常典/第780卷 > 陈元康〈子善藏 弟谌 季璩〉

按《北齐书》本传，“元康字长猷，广宗人也。父终德，魏济
阴内史，终于镇南将军、金紫光禄大夫。元康贵，赠冀
州刺史，谥曰贞。元康颇涉文史，机敏有干用。魏正光
五年，从尚书令李崇北伐，以军功赐爵临清县男。普
泰中，除主书，加威烈将军。天保元年，修起居注。二年，
迁司徒府记室参军，尤为府公高昂所信。后出为瀛”
州开府司马，加辅国将军，所历皆为称职，高祖闻而
征焉。稍被任使，以为相府功曹参军，内掌机密。高祖
经纶大业，军务烦广，元康承受意旨，甚济速用，性又
柔谨，通解世事。高祖尝怒世宗，于内亲加殴蹋，极口
骂之。出以告元康，元康谏曰：“王教训世子，自有礼法，
仪刑式瞻，岂宜至是。”言辞恳恳，至于流涕。高祖从此
为之惩忿。时或恚挞，辄曰：“勿使元康知之。”其敬惮如
此。高仲密之叛，高祖知其由崔暹故也。将杀暹，世宗
匿而为之谏请。高祖曰：“我为舍其命，须与若手。”世宗
乃出暹而谓元康曰：“卿若使崔得杖，无相见也。”暹在
廷，解衣将受罚。元康趋入，历陛而昇，且言曰：“王方以
天下付大将军，有一崔暹，不能容忍耶？”高祖从而宥
焉。世宗入辅京室，崔暹、崔季舒、崔昂等，并被任使。张
亮、张徽纂，并高祖所待遇，然委任皆出元康之下。时
人语曰：“三崔二张，不如一康。”魏尚书仆射范阳卢道
虞女，为右卫将军郭琼子妇，琼以死罪没官，高祖启
以赐元康为妻，元康乃弃故妇李氏，识者非之。元康
便辟善事人，希颜候意，多有进举，而不能平心处物，
溺于财利，受纳金帛，不可胜纪，放责交易，遍于州郡，
为清论所讥。从高祖破周文帝于邙山，大会诸将，议
进退之策。咸以为野无青草，人马疲瘦，不可远追。元
康曰：“两雄交战，岁月已久，今得大捷，便是天授，时不
可失，必须乘胜追之。”高祖曰：“若遇伏兵，孤何以济？”元
康曰：“王前涉沙苑还军，彼尚无伏，今奔败若此，何能
远谋。若舍而不追，必成后患。”高祖竟不从。以功封安
平县子，邑三百户。寻除平南将军、通直常侍，转大行
台郎中，徙右丞。及高祖疾笃，谓世宗曰：“邙山之战，不
用元康之言，乃贻汝患。以此为恨，死不瞑目。”高祖崩，
秘不发丧，唯元康知之。世宗嗣事，又见任行，拜散骑
常侍、中军将军，别封昌国县公，邑一千户。侯景反，世
宗逼于诸将，欲杀崔暹以谢之。密语元康，元康谏曰“今四海未清，纲纪已定。若以数将在外，苟悦其心，枉
杀无辜，亏废刑典，岂直上负天神，何以下安黎庶？晁
错前事，愿公慎之。”世宗乃止。高岳讨侯景未克，世宗
乃遣潘相乐副之。元康曰：“相乐缓于机变，不如慕容
绍宗。且先王有命，称其堪敌侯景。公但推赤心于此
人，则侯景不足忧也。”是时，绍宗在远，世宗欲召见之，
恐其惊叛。元康曰：“绍宗知元康特蒙顾待，新使人来
饷金，以致其诚款，元康欲安其意，故受之，而厚答其
书，保无异也。”世宗乃任绍宗。遂以破景赏元康金五
十斤。王思政入颍城，诸将攻之不能拔。元康进计于
世宗曰：“公匡辅朝政，未有殊功，虽败侯景，本非外贼。
今颍城将陷，愿公因而乘之，足以取威定业。”世宗令
元康驰驿观之，复命曰：“必可拔。”世宗于是亲征，既至
而克，赏元康金百铤。初，魏朝授世宗相国、齐王，世宗
频让不受，乃召诸将及元康等密议之。诸将皆劝世
宗恭应朝命，元康以为未可。又谓魏收曰：“观诸人语，
专欲误王。我向已启王受朝命，置官僚，元康叨忝，或
得黄门郎，但时事未可耳。”崔暹因闻之，荐陆元规为
大行台郎，欲以分元康权也。元康既贪货贿，世宗内
渐嫌之，元康颇亦自惧，又欲用为中书令，以闲地处
之。事未施行，属世宗将受魏禅，元康与杨愔、崔季舒
并在世宗坐，将大迁除，朝士共品藻之。世宗家苍头
奴兰固成先掌厨膳，甚被宠昵。先是，世宗杖之数十，
其人性躁，又恃旧恩，遂大忿恚，与其同事阿改谋害
世宗。阿改时事，显祖尝执刀随从，云“若闻东斋叫声，
即以加刃于显祖。”是日，值魏帝初建东宫，群官拜表。
事罢，显祖出东止车门，别有所之，未还而难作固成，
因进食，置刀于盘下，而杀世宗。元康以身捍蔽，被刺
伤重，至夜而终，时年四十三。杨愔狼狈走出，季舒逃
匿于厕，库直纥奚舍乐捍贼死。是时秘世宗凶问，故
殡元康于宫中，托以出使南境，虚除中书令。明年，乃
诏曰：“元康识超往哲，才极时英，千仞莫窥，万顷难测。
综核戎政，弥纶霸道。草昧《邵陵》之谋，翼赞河阳之会。
运筹定策，尽力尽心，进忠补过，亡家徇国。扫平逋寇，
廓清荆楚。申甫之在隆周，子房之处盛汉，旷世同规，
殊年共美。大业未融，山𬯎奄及，悼伤既切，宜崇茂典。
赠使持节、都督冀定瀛殷沧五州诸军事、骠骑大将
军、司空公、冀州刺史”，追封武邑县一千户，旧封并如
故，谥曰文穆。赙物一千二百叚，大鸿胪监丧事，凶礼
所须，随由公给。元康母李氏，元康卒后，哀感发病而
终，赠广宗郡君，谥曰贞昭。元康子善藏，温雅有监裁。
武平末，假仪同三司、给事黄门侍郎。隋开皇中，尚书
礼部侍郎。大业初，卒于彭城郡赞治。元康弟谌，官至
大鸿胪。次季璩，钜鹿太守，转美州别驾。平秦王归彦
反，季璩守节不从，因而遇害。赠卫尉卿、赵州刺史。